**Prijavitelj: Združenje DrogArt**

**Naslov projekta: Pobegni pred stereotipi (in vpiši STEM)**

Pri vpisu na študijske smeri s področja STEM obstajajo velike razlike po spolu: v Evropi je le dobra četrtina deklet, v Slovenij ena tretjina. Posledično je tudi odstotek žensk v teh poklicih nizek, kar povzroča še večjo neenakost na področju poklicnega življenja, saj so to načeloma poklici, ki so zelo iskani, omogočajo karierni razvoj in so dobro plačani.

K nezanimanju deklet za STEM močno prispevajo spolni stereotipi in predsodki v družbi, da dekleta »niso talentirana za to« in da to niso »ženski poklici«, dekleta pa poklice le malo poznajo, zato se jim zdijo neatraktivni.

S projektom, katerega osrednjo vlogo bo imela **zanimiva izkustvena mehanika**, zasnovana po vzoru escape roomov, bomo zato dekleta soočili z atraktivnostjo teh poklicev in študijev ter poskusili odpraviti predsodke, nastale zaradi spolnih stereotipov. **Escape room Pobegni pred stereotipi (in vpiši STEM)** bomo zasnovali in izvedli tako, da bodo obiskovalci\_ke, da bi prišli\_e iz sobe, morali\_e rešiti različne zanimive izzive in uganke, povezane s STEM. Prepričani smo, da bo izkustveni projekt močno prispeval k všečnosti poklicev in študijskih smeri ter prispeval k večjemu razmisleku deklet o tovrstni karier, saj bodo dejstva, »projekti« in izzivi zasnovani tako, da bodo obiskovalcem\_kam »v užitek«. K obisku jih bomo vabili s kreativno zasnovanimi plakati, letaki in (ob možnosti brezplačne pojavnosti) na mestnih avtobusih. Z ozaveščanjem bomo aktivni tudi na **Instagramu**, kjer bomo odprli poseben profil Pobegni pred stereotipi, ter na **Facebooku**. Na odprtje escape rooma bomo povabili tudi medije, s čimer bomo zagotovili javno debato o problematiki in s tem tudi med splošno javnostjo poskušali dosegati nestereotipno dojemanje žensk na STEM področjih. Opaznost projekta bomo poleg inovativne mehanike zagotavljali s kreativno grafično zasnovo in vsebinsko zanimivimi objavami na družbenih omrežjih.